Christelike radiostasie strooi KoninkryksaadJan Otto is die stasiebestuurder van Radio Alfa op Badplaas. (Foto verskaf) Deur Elize Perrin Sommige saadjies neem dalk langer om te ontkiem as ander, maar dit maak die dankbaarheid vir die vrugte soveel groter. Met die lees van die boek, Torings wat reik na die Ewigheid, (oorspronklik Towers to Eternity deur Paul E. Freed) in die laat 1970’s, is ŉ saadjie vir die verkondiging van die evangelie in die tienerhart van Jan Otto geplant. Na militêre diensplig kon hy sy liefde vir kommunikasie as joernalis en skakelbeampte begin uitleef. In 1987 het sy lewenspad egter ŉ draai gemaak as gevolg van ŉ ernstige motorongeluk. Sy liefde vir die evangelie was egter sterk gewortel en hy het, as kwadrupleeg in ŉ rolstoel, ŉ graad in teologie voltooi. In hierdie tyd het Jan en sy vrou, Maxie, hulle op Badplaas in Mpumalanga gaan vestig. Met sy agtergrond in kommunikasie en die behoefte om die evangelie te verkondig aan die inwoners van die omgewing, is die droom vir ŉ radiostasie gevestig. Aan die einde van 1996 skakel Jan met verteenwoordigers van verskillende Christen denominasies en so word ŉ radio-loodskomitee tot stand gebring. Heelwat prosedures het egter nog voorgelê. ŉ Aansoek vir ŉ gemeenskapsradiolisensie is voorberei en in 1997 by die lisensie-owerheid se streekkantoor in Nelspruit ingedien. Verskeie versoeke vir bykomende inligting vanaf die streekkantoor volg, asook ŉ openbare verhoor voor die raad van die lisensie-owerheid. In 2000 kon die saadjie begin groei met die toekenning van ŉ uitsaailisensie. Na vele wonderwerke, wat die voorsiening van ŉ perseel en toerusting insluit, word die droom ŉ realiteit met Radio Alfa se amptelike eerste uitsending as Christelike radiostasie op 1 Mei 2000. “Radio Alfa se eerste ateljee was ŉ klein vertrekkie met eierverpakking en goiingmateriaal vir klankdigtheid,” sê Jan. “Dit was gesetel op Deo Volente-vakansieoord net buite Badplaas. Die eerste antenna was op ŉ houtkruis op die koppie langs die geboutjie met ŉ honderd watt sender. Die tweede ateljee is gou ingerig in ŉ buite-vertrekkie van ŉ huis in Badplaas. Tans is Radio Alfa op ŉ eie afsonderlike perseel met ŉ goed toegeruste ateljee en kantore.” Gedurende Februarie 2022 is die radiostasie geseën met ŉ nuwe antennestelsel en ŉ een kilowatt FM-sender. Sodoende word verseker dat ŉ helder sein regoor die uitsaaigebied gehoor kan word. Mamah Sebofi en Nonhlanhla Malaza, aanbieders in Radio Alfa se ateljee. (Foto verskaf) Dit is vir Radio Alfa belangrik om Jesus Christus, die lewende Seun van God, as Verlosser en Koning te verkondig ten einde ongelowiges tot geloof te bring, gelowiges op te bou, te onderrig en toe te rus. “Radio Alfa saai 24 uur, sewe dae per week, op 97.8 FM uit in Afrikaans, Engels, Siswati en IsiZulu,” vertel Jan. “Radio is steeds ŉ effektiewe medium om mense met die Goeie Nuus te bereik.” “Radio Alfa het ongeveer 20 000 luisteraars wat in die suidoostelike dele van Mpumalanga woon,” sê hy. Die uitsaaigebied strek wyd en sluit gebiede soos Badplaas en omgewing, Oshoek, Warburton, Maylfower, Barberton en die noordwestelike deel van eSwatini (voorheen Swaziland) in. “Baie getuienisse, waaronder luisteraars in Baberton-gevangenis, is ontvang van mense wat Jesus Christus as Verlosser en Here ontmoet het,” sê Jan. Onlangs is ook ŉ getuienis per WhatsApp ontvang van ŉ vrou wat tans in Secunda werk. Sy was voorheen van Nhlazatshe. Sy vertel hoe sy Radio Alfa mis en dat sy onvoltooid voel daarsonder. Een van Radio Alfa se voorbidders, me. Zitha, vertel hoe sy ŉ oproep gedurende die deurnag gebedsprogram ontvang het. Lindiwe, die inbeller, het getuig hoe sy siek in Barberton-hospitaal gelê het. Sy kon nie praat of beweeg nie. Tydens die middernag-gebedsessie het sy saam gebid en haar, en ander, se gebede is verhoor. Sy kan vandag weer praat en beweeg. Die uitsaaitoring op die senderterrein tussen Badplaas en Barberton. (Foto verskaf) Terugvoer van kerkleiers is ook baie positief. Programme wat uitgesaai word sluit Woord-vir-Woord Bybelvoorlesing in Siswati en IsiZulu in. Gebedsprogramme, ietsie vir die vroue, musiek, boodskappe van plaaslike leraars, pitkos vir die gesin, opvoedingsprogramme, gemeenskapsaankondigings en aktuele sake voltooi die lys. “Vanaf Radio Alfa se ontstaan tot 2019, is ŉ vrouebyeenkoms jaarliks aangebied. Dit is deur gemiddeld 250 vroue bygewoon. Ons vertrou dat ons hierdie jaar weer ŉ byeenkoms sal kan aanbied,” sê Jan In 2012 en 2017 het Radio Alfa die prys vir beste gemeenskapsdeelname van die Christelike Media Assosiasie ontvang. Radio Alfa maak hoofsaaklik reeds vanaf sy bestaan van vrywilligers gebruik. Jan is die stasiebestuurder en ook lid van die direkteure. Hy en Maxie is voltyds vir die bedryf van die stasie verantwoordelik. Tans word hulle bygestaan deur drie deeltydse personeellede, een vrywillige tegnikus en twaalf vrywillige aanbieders, asook predikers van verskillende denominasies. Finansiële ondersteuning word ontvang van ŉ gemeente in Ermelo, plaaslike bosbou-maatskappye en enkele individue. Programborgskappe word ook sporadies van staatsdepartemente ontvang. Vir Jan en Radio Alfa se personeel is dit ’n roeping om elke dag voort te gaan om die Koninkryksaad uit te strooi.